作者:程珌
標題:沁園春
內容:玉局仙人，輕帆萬里，送入三吳。怪一舟如葉，元無濁物，依然姑射，滿載冰壺。昔日文君，千言成誦，不識如今記得無。新來也，喜都將分付，一顆驪珠。向來田賦蠲輸。散多少、春風巴與渝。算公家粗了，蓴鱸而已，何妨西子，白髮江湖。印鑄黃金，時來須佩，畢竟人生萬卷書。離情處，正秦淮歲晚，雪意模糊。